สวัสดีครับ ในบทนี้ผมจะพูดถึงเรื่อง การให้ของขวัญต่อนะครับ ผมจะเล่าถึงประสบการณ์ การให้ของขวัญที่ผมเคยทำมานะครับ ที่ผ่านมา ผมเคยให้ของขวัญคนหลาย ๆ คนนะครับ ไม่ว่าจะเป็นเพื่อน พ่อ แม่ พี่ น้อง หรือว่าคนอื่น ๆ ที่ผมรู้จักนะครับ คนที่ผมให้บ่อยมากที่สุด ก็คงจะเป็นคุณแม่นะครับ ช่วงที่ผ่านมาตั้งแต่วันเกิดคุณแม่ วันวาเลนไทน์ วันปีใหม่ วันแม่แห่งชาติ ผมให้มาตลอดเลยนะครับ ตอนที่ผมซื้อของขวัญให้แม่ครั้งแรก ๆ ผมนึกไม่ออกเลยนะครับ ว่าจะซื้ออะไรให้ท่านดี ผมก็เลยไปปรึกษาเพื่อนที่เป็นผู้หญิงนะครับ ให้เขาช่วยเลือกของขวัญ ให้กับแม่ของผมนะครับ เพื่อนผมเขาแนะนำให้ผมซื้อ เครื่องสำอาง เป็นของขวัญวันเกิดให้แม่นะครับ คือตอนนั้นผมก็นึกไม่ออกหรอกนะว่าจะซื้ออะไรดี แต่ว่าเพื่อนผมเขาบอกว่า ผู้หญิงเนี่ย เขาชอบความสวยความงาม ถึงแม้ว่าคุณแม่จะอายุเยอะแล้ว แต่เขาก็ยังดูแลตัวเองนะครับ ผมก็เลยเห็นด้วยกับความคิดนี้ เราก็เลยพากันไปที่ห้างสรรพสินค้า แล้วก็ไปเลือกซื้อเครื่องสำอาง โชคดีนะครับว่าเพื่อนผมเนี่ย เขามีบัตรสมาชิกของร้านขายเครื่องสำอางแห่งหนึ่ง เขาก็เลยสามารถซื้อได้ในราคาที่ถูกลง ผมก็เลยประหยัดไปด้วยเลยนะครับ สิ่งที่ผมได้มาก็มี โลชั่นบำรุงผิว ครีมบำรุงผิว แล้วก็อะไรต่าง ๆ หลายอย่างนะครับ จริง ๆ เราซื้อได้น้อยนะครับ เพราะว่าราคามันแพง แต่เพราะว่าตอนนั้นมันเป็นวันที่เขาให้โปรโมชั่นลดห้าสิบเปอร์เซ็นต์ เราก็เลยซื้อของได้เยอะขึ้น ก็ถือว่าโชคดีไปนะครับ พอเราซื้อของเสร็จปุ๊บ เราก็ต้องมีการห่อของขวัญ ใส่กล่อง แล้วก็ผูกโบว์ แต่ว่าโชคดีตรงที่ ร้านขายเครื่องสำอางเนี่ย เขาจะมีถุงผ้าสวย ๆ เป็นลายดอกไม้ ซึ่งมันก็ดูดีอยู่แล้วนะครับ ผมก็เลยตัดสินใจไม่ห่อของขวัญละ เอาแค่เครื่องสำอางเนี่ย ใส่ลงไปในถุงผ้านั้น แล้วก็เย็บติดให้เรียบร้อย ผูกโบว์นิดหน่อย ใส่การ์ดลงไป ก็ใช้ได้แล้วนะครับ ตอนที่ผมเอาไปให้แม่เนี่ย ผมรู้สึกตื่นเต้นมากเลยนะครับ เพราะว่าเราไม่รู้ว่า จะพูดยังไงดี จะบอกรักดีไหม จะพูดอะไรเป็นพิธีการหรือเปล่า สุดท้ายผมก็แค่เดินไปหาแม่ แล้วก็ยื่นให้ แล้วก็บอกว่าสุขสันต์วันเกิดนะครับ ถัดจากวันเกิดก็เป็นวันแม่นะครับ ในวันแม่เนี่ย คนที่เป็นลูกส่วนใหญ่เขาจะมีการเตรียมของขวัญ ให้กับแม่ของตัวเอง ซึ่งตามธรรมเนียมพิธีแล้วเนี่ย เขาจะมีการซื้อพวกดอกไม้ ดอกมะลิ พวงมาลัย ไปไหว้แม่นะครับ มันเป็นขนบธรรมเนียมประเพณีของประเทศไทยนะครับ เพื่อเป็นการแสดงออกถึงความกตัญญูกตเวที ต่อคุณแม่นะครับ ในวันนั้น ผมก็ไปหาซื้อพวงมาลัยดอกมะลินะครับ ราคามันก็ประมาณ ห้าสิบบาท ต่อหนึ่งพวง ผมไปหาซื้อตามตลาดสดนะครับ คือเขาจะมีร้านขายดอกไม้ที่ในตลาด ผมก็ซื้อมา แล้วก็ไปหาซื้อการ์ดใบเล็ก ๆ แล้วก็เขียนบอกรักแม่นะครับ จากนั้นผมก็เอาไปให้แม่ที่ในห้องนอนนะครับ เวลาเราให้เนี่ย เราต้องมีการ เอ่อ..คุกเข่า แล้วก็ไหว้แม่ พร้อมกับยื่นดอกมะลิให้นะครับ ตอนนั้นผมก็เขินมากเลยที่จะทำอย่างงั้น แต่ว่าสุดท้ายก็ทำจนได้นะครับ แม่ผมเขาก็ประทับใจมากนะครับ เพราะว่ามันเป็นสิ่งที่ดีมาก ๆ สำหรับลูกคนหนึ่งที่จะทำให้แม่นะครับ ต่อไปก็เป็นการซื้อของขวัญวันเกิด ให้แฟนนะครับ ปกติผมไม่ค่อยซื้อของขวัญวันเกิดให้แฟนนะครับ ผมมักจะเปลี่ยนไปเป็น การเลี้ยงอาหารมากกว่า อาจจะเป็นไปกินอาหารพิเศษ ไปกินตามร้านอาหาร หรือไม่ก็ไปกินบุฟเฟต์หมูจุ่มอร่อย ๆ กันนะครับ ตอนที่ผมซื้อของขวัญให้แฟนเนี่ย ผมซื้อหลายอย่างนะครับ เพราะว่าผมไม่แน่ใจว่าเขาจะถูกใจอะไรบ้าง ผมซื้อดอกกุหลาบหนึ่งช่อ ซื้อขนมเค้ก ซื้อช็อกโกแลต แล้วก็ทำการ์ดสวย ๆ เพื่อเขียนอวยพรวันเกิด วันนั้นแฟนผมเขาไม่อยู่นะครับ ผมก็เลยไม่ได้ให้กับแกตรง ๆ ผมใช้วิธีการ เอาของที่ผมซื้อทั้งหมดเนี่ย เอาไว้ในห้องของแก แล้วก็ปิดไฟ แล้วก็เปิดไฟฉายส่องไปที่การ์ดวันเกิด เพื่อให้แน่ใจว่า แกจะเห็นของทั้งหมดที่อยู่บน..บนโต๊ะนะครับ พอแกมาถึงปุ๊บ ผมก็ไม่รู้นะ ว่าแกรู้สึกยังไง แต่ว่าคิดว่า น่าจะรู้สึกดีตอนที่เข้าไปในห้องนอน เพราะว่ามันมีของหลาย ๆ อย่างเต็ม..เต็มโต๊ะเลย